สวัสดีค่ะ เรามีเรื่องกังวลเกี่ยวกับประจำเดือนค่ะ เราอายุ 18 ปี ปกติ ประจำเดือนเราจะมาไม่เคยตรงกันค่ะ แค่ใกล้เคียง เช่น เดือนก่อนมาวันที่ 10 เดือนถัดมาอาจมาวันที่ 8 ฯลฯ และมาเพียง 3 วัน วันแรกจะเป็นสีแดง และวันสุดท้าย จากที่สังเกตบ่อย ๆ จะเป็นน้ำตาลเข้ม ไม่ได้เข้มมาก แต่ก็ไม่ได้อ่อน ที่แน่ ๆ คือ ที่กล่าวมาทั้งหมด มันจะอยู่ภายใน 3 วันค่ะ เมื่อวันที่ 20 เดือนมกรา 2562 เรามีเพศสัมพันธ์กับแฟนครั้งแรกค่ะ 3 รอบ รอบแรก ยังไม่ได้ทำอะไรมาก เขาเสร็จก่อน รอบสองและรอบสามได้ทำค่ะ ซึ่งใส่ถุงยางอนามัยทั้ง 3 ครั้ง และตอนจะเสร็จ เขาเอาออกมาข้างนอกทั้ง 3 ครั้ง ( เสร็จข้างนอกตัวเรา แต่ใส่ถุงยาง ) ทุกครั้งที่ทำ เราเช็คโดยการนำถุงยางไปใส่น้ำ แล้วบีบหารูรั่ว พบว่าไม่มีรูรั่วใด ๆ ทั้ง 3 ถุงที่ใช้ และหลังจากวันที่ 20 ก็ยังไม่ได้มีเพศสัมพันธ์อีกจนปัจจุบัน เรายังไม่ได้ตรวจครรภ์ และไม่ทานยาคุม เพราะเรามั่นใจว่าป้องกันดี และเช็คดีแล้วว่าไม่พลาด ซึ่งเราเคยอ่านข้อเสียของยาคุม เราจึงไม่ทานค่ะ เมื่อวันที่ 6 เดือนกุมภาพันธ์ 2562 เราเป็นประจำเดือนตามปกติ ซึ่งวันสุดท้าย ต้องเป็นวันที่ 8 แต่พอเข้าวันที่ 9 ประจำเดือนยังไม่หยุด และออกแดง + น้ำตาล ไม่ได้เยอะ แต่ก็ไม่ได้น้อย ที่แน่ ๆ คือ มันมาแบบที่เราต้องใส่ผ้าอนามัยกันเปื้อนไว้เลย เพราะมันไม่ได้มาน้อยขนาดนั้น ซึ่งมันไม่น่าจะมา เพราะมัน 4 วันแล้ว ขึ้นวันที่ 5 คือวันนี้ที่เราตั้งกระทู้ เมื่อชั่วโมงก่อนเราเข้าห้องน้ำถอดผ้าอนามัย เพราะคิดว่าคงหายแล้วจริง ๆ จากนั้นไม่นานเรารู้สึกเหมือนมีอะไรไหล จึงเข้าไปเช็คในห้องน้ำอีกรอบ มันเป็นน้ำสีน้ำตาล คล้ายสีกาแฟ ออกมาเป็นวง ๆ ดูไม่ออกว่าคือประจำเดือนหรือเปล่า แต่มันเข้า 5 วันแล้ว ซึ่งเราไม่เคยเป็นแบบนี้เลย ที่สำคัญเราไม่ได้รู้สึกว่า พุงป่องขึ้น เพราะเอวเราลดไป 3 นิ้ว เนื่องจากประมาณอาทิตย์ก่อน เราสั่งยาดีท็อคซ์ลำไส้กับวิตามินที่ทำให้อิ่มง่ายขึ้นมาทาน ( มีอย. ) ลองหาอ่านในเน็ตก็มีแต่สันนิษฐานว่าท้อง ยิ่งเครียดไปใหญ่เลยค่ะ ไม่รู้จะทำยังไง อาจจะลองตรวจครรภ์ภายในวันสองวันนี้ รบกวนคุณช่วยให้คำตอบเราด้วยนะคะ เครียดมากจริง ๆ
สวัสดีค่ะ การมีเพศสัมพันธ์โดยการใช้ถุงยางอนามัยนั้น ถุงยางก็จะช่วยป้องกันการตั้งครรภ์ได้ประมาณ 98% หรือมีโอกาสตั้งครรภ์ประมาณ 2% แต่หากใช้ไม่ถูกต้อง เช่น ใช้ถุงยางขนาดที่ไม่พอดีกับอวัยวะเพศชาย ใช้วาสลีนทาถุงยาง ใช้ถุงยางอนามัยซ้ำ ใส่ถุงยางอนามัยซ้อนกัน ดึงอวัยวะเพศชายออกจากช่องคลอดเมื่ออ่อนตัวลงแล้ว หรือถุงยางเสื่อมสภาพ มีการฉีดขาดหรือรั่วซึม โอกาสในการตั้งครรภ์ก็จะมากขึ้นอย่างไรก็ตาม หากมีเพศสัมพันธ์ในวันที่ 20 ม.ค.62 และประจำเดือนได้มาแล้วในวันที่ 6-8 ก.พ. ซึ่งเป็นช่วงวันที่ประจำเดือนควรจะมา ก็ถือว่าเป็นประจำเดือนที่ปกติดี และแสดงว่าไม่ได้มีการตั้งครรภ์เกิดขึ้นสำหรับเลือดสีน้ำตาลที่ออกมาในวันที่ 9-10 ก.พ. ซึ่งเกิดหลังจากที่ประจำเดือนสีแดงหมดไปแล้ว เกิดจากเยื่อบุโพรงมดลูกที่ยังหลุดลอกออกมาไม่หมด ดังนั้น เมื่อทยอยออกมา จึงมีปริมาณน้อยๆ และเมื่อมีปริมาณน้อย ทำให้เลือดสัมผัสกับอากาศและความเป็นกรดในช่องคลอดนาน เลือดจึงมีสีน้ำตาลได้ หากหลังจากวันที่ 12 ก.พ.ไป ไม่ได้มีเลือดออกมาอีก ก็ไม่ได้ผิดปกติอะไรค่ะ